TEISIPÄEVA, 19. MÄRTSI 2019. AASTA PÄRASTLÕUNASE ISTUNGI PROTOKOLL

(2020/C 334/03)

SISUKORD

14. Kiireloomuline küsimus nr 2: keskkonnakuriteod 8

15. AKV-ELi koostöölepingu strateegiline tähtsus ja ulatus 9

16. Üleilmset rännet käsitleva kokkuleppe rakendamine 9

17. Noortekonverentsi aruanne 9

TEISIPÄEVA, 19. MÄRTSI 2019. AASTA PÄRASTLÕUNASE ISTUNGI PROTOKOLL

Istung algas kell 15.02

JUHATAJA: Juan Fernando LOPEZ AGUILAR

kaaspresidendi kohusetäitja

14. Kiireloomuline küsimus nr 2: keskkonnakuriteod

Aafrika, Kariibi mere ja Vaikse ookeani piirkonna riikide rühma ja Euroopa Liidu erinevaid poliitilisi vaateid esindavad parlamendiliikmed rõhutasid, kui oluline on praegusest palju karmimalt võidelda keskkonnakuritegude vastu. See on vajalik bioloogilise mitmekesisuse ja ökosüsteemide kaitsmiseks, samuti selleks, et edendada kliimamuutuste leevendamist, tagada elatusvahendid ja hoida inimeste tervist. Oluline on see ka võitluses muude organiseeritud kuritegevuse liikide vastu, millega keskkonnakuriteod on sageli seotud. Parlamendiliikmed rõhutasid vajadust leppida kokku selliste kuritegude määratluses, mis praegu puudub.

Rõhutati, et tuleb teha selget vahet ebaseadusliku ja seadusliku tegevuse vahel, mõned liikmed olid aga seisukohal, et keskkonnakahjulike tegevuste suhtes on vaja terviklikumat lähenemisviisi. Selliste tegevuste all peeti silmas ebaseaduslikku kalapüüki ja jäätmete ladustamist.

Erilist tähelepanu pöörati merega seotud keskkonnakuritegudele. Nende kuritegude tõttu kannatavate AKV riikide rühma esindajad kõnelesid tekkinud kahjust ja kuritegude vastu võetud meetmetest, samuti meetmetest, mida on vaja täiendavalt võtta.

Liikmed rõhutasid vajadust toetada AKV riikide suutlikkust võidelda keskkonnakuritegudega.

Mitu liiget nõudsid karmimaid karistusi ja tegid ettepaneku laiendada inimsusvastaste kuritegude määratlust, nii et need hõlmaksid ka keskkonnakuritegusid.

Sõnavõtjad: Alpha OUSMANE (Burkina Faso), Stefan GEHROLD, Halifa Baboucar SALLAH (Gambia), Jo LEINEN, Ben Abdallah BANDA (Ghana), Catherine BEARDER, Federico ABAGA DUDO (Ekvatoriaal-Guinea), Maria HEUBUCH, Price CYPRIEN (Haiti), Moses CHEBOI (Keenia), Joachim ZELLER, Clifford ANDRE (Seišellid), Louis Joseph MANSCOUR, Andre MISIEKABA (Suriname), Jacob L. OULANYAH (Uganda), Lucie MILEBOU-AUBUSSON (Gabon), Babiker MOHAMED TOM BAKHIT DAFAALLA (Sudaan).

Komisjon: Domenico Rosa

Clifford André (Seišellid) ja Julie Ward tegid arutelust kokkuvõtte.

Arutelu lõpus tegi Sir Louis H. STRAKER märkuse orkaani Idai läbi kannatada saanud riikide olukorra kohta. Halifa Baboucar SALLAH jagas tema seisukohta. Pärast nimetatud sõnavõtte otsustasid kaaspresidendid avaldada ühise pressiteate tsükloni tekitatud traagiliste tagajärgede kohta.

AKV-ELi koostöölepingu strateegiline tähtsus ja ulatus

15.

Poliitikakomitee

Kaasraportöörid: Sebastian Kopulande (Zambia) ja David Martin (Maria Arena asemel)

Paljud liikmed nõustusid, et praegune partnerlus ei ole ootusi täiel määral täitnud ja et aruandest peaks saama soovituslik dokument läbirääkijatele, kelle eesmärk on partnerluse tugevdamine. Aruanne peaks sisaldama selgeid võrdlusaluseid ja lõplikku edu tuleks hinnata vaesuse vähendamise järgi. AKV riikide rühma ja EL vahelise partnerluslepingu liikmesriigid moodustavad kokku enam kui poole ÜRO liikmesriikidest, seetõttu tuleks partnerluse raames tegelda üleilmse tähtsusega küsimustega, nagu kestliku arengu tegevuskava 2030, Pariisi kliimakokkulepe, rahvusvahelised maksupettused ja mitmepoolsetel eeskirjadel rajaneva maailmakorra kaitsmine. AKV riikide rühma esindajad väljendasid muret võimutasakaalu jätkuva puudumise pärast AKV riikide rühma ja ELi vahel ning tulevase partnerluse võimaliku piirkonnastumise pärast.

Sõnavõtjad: Alpha OUSMANE (Burkina Faso), Michael GAHLER, Halifa Baboucar SALLAH (Gambia), Carlos ZORRINHO, Michel KAMANO (Guinea), Federico ABAGA DUDO (Ekvatoriaal-Guinea), Price CYPRIEN (Haiti), Maria HEUBUCH, Margaret KAMAR (Keenia), Ahamada SOUKOUNA (Mali), Clifford ANDRE (Seišellid), Joachim ZELLER, Adjedoue WEIDOU (Tšaad), Jacob L. OULANYAH (Uganda), Ben Abdallah BANDA (Ghana).

Komisjon: Domenico Rosa

Kaasraportöörid: Sebastian Kopulande (Zambia) ja David Martin tegid arutelust kokkuvõtte.

AKV peasekretär Patrick I. GOMES, Sir Louis H. STRAKER.

Üleilmset rännet käsitleva kokkuleppe rakendamine

16.

Põhiarutelu õigusteaduse professori Elspeth Guildiga, Queen Mary College, Londoni Ülikool

Suur enamik AKV riikide rühma ja Euroopa Parlamendi liikmeid toetas üleilmse turvalise, seadusliku ja korrakohase rände kokkuleppe eeliseid ning avaldas kahetsust, et mitte kõik ELi liikmesriigid ei hääletanud selle poolt. Liikmed tunnistasid, et riiklike õigusaktide, rahvusvaheliste lepingute, inimõiguste ja eetika kombinatsioon järjest kasvava ebavõrdsusega globaliseerunud maailmas ning eri mandrite rahvaarvu erinev kasv muudavad olukorra väga keerukaks. Rändepoliitika peaks põhinema reaalsetel faktidel, mitte tunnetel ja vale-uudistel (mida on võimalik valimiste eesmärgil moonutada). Enamik liikmetest olid nõus sellega, et rändega seotud probleemide lahendamiseks tuleb jagada vastutust, tehes koostööd ja näidates üles vastastikust huvi. Hea valitsemistava, inimõigused ja areng on omavahel seotud ning Aafrika industrialiseerimine on olulise tähtsusega küsimus. Rohkem saaks ära teha inimkaubanduse peatamiseks, kuid samas peaks EL suurendama seadusliku rände võimalusi.

Liikmed soovisid, et üleilmne rännet käsitlev kokkulepe lisataks tulevasse AKV-ELi partnerluslepingusse.

Professor Elspeth Guild lõpetas arutelu, viidates Eurostati andmetele, mis näitavad, et valdav enamik ELi saabuvatest rändajatest ei ole pärit AKV riikidest.

Sõnavõtjad: Michael GAHLER, Halifa Baboucar SALLAH (Gambia), Juan Fernando LÓPEZ AGUILAR, Michel KAMANO (Guinea), Nathalie GRIESBECK, CYPRIEN (Haiti), Moses CHEBOI (Keenia), Ahamada SOUKOUNA (Mali), Nicolas BAY, Pedro SILVA PEREIRA, Julie WARD, Carlos ZORRINHO, Adjedoue WEIDOU (Tšaad), Jacob L. OULANYAH (Uganda), Ben Abdallah BANDA (Ghana).

Komisjon: Domenico Rosa

17. Noortekonverentsi aruanne

Kaaspresident ja konverentsi kaasesimehed André Clifford (Seišellid) ja Julie Ward andsid ürituse tulemustest kokkuvõtte tegemiseks sõna kahele Rumeenia noorele, Madalina Huzumile ja Tudor Drujescule.

Konverents oli pühendatud noorte eurooplaste kliimamuutuste vastastele protestiaktsioonidele ja nende võimalikule mõjule tulevastele Euroopa Parlamendi valimistele; konverentsil osales arvukalt noori rumeenlasi, kes sõbralikus ja mitteametlikus õhkkonnas vahetasid arvamusi parlamendiliikmetega. Osalejad väljendasid muret meie planeedi tuleviku pärast ja märkisid, et valitsuste meetmed globaalse soojenemise pidurdamiseks on jätkuvalt suures osas ebapiisavad. Nad juhtisid tähelepanu ka sellele, et isegi juba rakendatud valdkondades, nagu ringlussevõtt, on sageli puudusi ja lünki, ning tõid selle üheks näiteks plastmaterjalide vähese taaskasutamise. Lisaks rõhutasid nad asjaolu, et noored on sageli seotud väikeste projektide rakendamisega, kuid kliimamuutuste vastaste raamprogrammide ja strateegilise kavandamise kujundamisel nendega ei konsulteerita.

(Istung lõppes kell 18.56)